
Për përdorim fondesh buxhetore për blerje banesash

Në mbështetje të nenit 100 të Kushtetutës dhe të nenit 21 të ligjit nr.8379, datë 29.7.1998 “Për hartimin dhe zbatimin e buxhetit të shtetit të Republikës së Shqipërisë”, me propozimin e Ministrisë së Punëve Publike, Këshilli i Ministrave

Vendosi:

1.Nga fondi rezervë i Këshillit të Ministrave për vitin 1999, të përdoren  100 milionë lekë për blerjen në tregun e lirë, për familjet e pastreha, të përndjekura politike.
2.Përdorimi i fondeve të mësipërme të bëhet nëpërmjet blerjeve nga tregu i lirë i banesave nga ana e vet qytetarëve, mbështetur në listat nominale dhe strukturat e apartamenteve tip që përfitojnë, të hartuar nga Instituti i Integrimit të Përndjekurve Politikë.
3.Enti Kombëtar i Bnesave, bazuar në listat nominale, kryen veprimet financiare me pronarët shitës të banesave, vetëm pas paraqitjes dhe verifikimit të dokumentacionit ligjor përkatës, që vërtetojnë kryerjen e aktit të blerjes së banesave nga qytetarët, që e përfitojnë atë sipas këtij vendimi.
4.Enti Kombëtar i Banesave, sipas listave të shoqëruara me strukturat përkatëse, i vë në dispozicion secilit qytetar masat limit të përfitimit falas.
a)Për apartamentet 1+1 shumën prej 1.63 milionë lekësh.
b)Për apartamentet 2+1 shumën prej 2.04 milionë lekësh.
c)Për apartamentet 3+1 shumën prej 2.37 milionë lekësh.
d)Këto shuma limit, të cilat do të indeksohen me vlerën e koeficientit “k”, sipas vendimit të Këshillit të Ministrave nr.214, datë 28.4.1999, “Për miratimin e e kostos mesatare të ndërtimit të banesave nga EKB-ja, të vleftave mesatare të tregut të lirë të banesave dhe të koeficientit “k”, të përballohen nga buxheti i shtetit.
5.Kur shuma e vënë në dispozicion të qytetarit, sipas pikës 4 të këtij vendimi, e indeksuar dhe me koeficientin “k”, rezulton më e madhe se vlera e tregut, atëhere qytetari nuk do të përfitojë më shumë se vlera e tregut.
6.Fondi prej 100 milionë lekësh  të kalojë në llogri të veçantë në Bankën e Kursimeve për t’u përdorur nga EKB-ja, për familjet e pastreha të përndjekurve politikë.
7.Qytetarët që përfitojnë sipas këtij vendimi, kur nuk kryejnë veprimet për blerjen e banesave brenda një afati 4-mujor nga momenti i vënies në dispozicion të fondeve përkatëse, u humbet e drejta e përfitimit si familjet të pastreha.
8.Ngarkohen Ministria e Financave, Enti Kombëtar dhe Instituti i Integrimit të të Përndjekurve Politikë për zbatimin e këtij vendimi.
Ky vendim hyn në fuqi menjëherë.

